આવું તારણ આયુર્વેદની દ્રષ્ટિએ ખોટું કે અતાર્કિક ન ગણાય. પ્રકૃતિગત આવું બને. પ્રકૃતિ પણ પ્રત્યેકની જન્મજાત દોષોના સંયોજનથી નક્કી થતી હોય છે. કેટલાંક એવા પણ હોય જેઓને ઈમ્યુનીટીનો અભાવ કારણભૂત હોય. કોઈને વારંવાર ઉધરસ થઇ જવી, શરીરે ચળ આવવી કે ધૂળની, સુવાસની પણ એલર્જી થતી હોય. ક્યારેક આવી તકલીફથી પીડાતા દર્દીઓ આવી તકલીફ ‘વારસાગત’ છે. તેથી નહીં જ મટે તેવી શંકા વ્યક્ત કરતા હોય છે. ત્યારે તેમને આવું માનવા માટેનું કારણ પૂછીએ ત્યારે કહે પણ ખરા, ‘મારા પિતાને અથવા મારી મમ્મીને પણ આવું જ થાય છે અથવા તો મારી ઉંમરના હતા ત્યારે આવું થતું.’ આવા સમયે ધીરજથી તેઓને સમજાવવું પડે; તમારા માતાને કે પિતાને આવું થતું હોય તેનો અર્થ એ નથી કે તમને એમનો રોગ વારસામાં જ મળ્યો છે. તમારા વડીલ કે ભાઈ-બ્હેનને આવું થતું હોય તેનાં કારણો તમારા કરતા જુદાં પણ હોઈ શકે. રોગ આરોગ્ય પણ વારસામાં મળે છે, એ નકારી ન શકીએ પરંતુ બધે જ આ જ મૂળ કારણ હોય એવું નથી.